Regionsudvalgets udtalelse om "Kommissionens forslag til Europa-Parlamentets og Rådets direktiv om fremme af kraftvarmeproduktion på grundlag af en efterspørgsel efter nyttevarme på det indre energimarked"

(2003/C 244/01)

REGIONSUDVALGET HAR -

under henvisning til Kommissionens forslag til Europa-Parlamentets og Rådets direktiv om fremme af kraftvarmeproduktion på grundlag af en efterspørgsel efter nyttevarme på det indre energimarked (KOM(2002) 415 endelig - 2002/0185 (COD)),

under henvisning til Den Europæiske Unions Råds beslutning af 5. september 2002 om, i overensstemmelse EF-traktatens artikel 175, at anmode om Regionsudvalgets udtalelse,

under henvisning til formandens beslutning af 26. juli 2002 om at henvise udarbejdelsen af en udtalelse om dette emne til Underudvalget for Bæredygtig Udvikling,

under henvisning til udtalelse om meddelelse fra Kommissionen til Rådet og Europa-Parlamentet: En fællesskabsstrategi til fremme af kombineret kraftvarmeproduktion og til fjernelse af hindringerne for udvikling af den (CdR 382/97 fin)(1),

under henvisning til udtalelse om Kommissionens meddelelse til Rådet og Europa-Parlamentet om "Forberedelser til gennemførelse af Kyoto-protokollen" (CdR 295/1999 fin)(2),

under henvisning til udtalelse om Kommissionens forslag til Europa-Parlamentets og Rådets direktiv om fremme af elektricitet fra vedvarende energikilder inden for det indre marked for elektricitet (CdR 191/2000 fin)(3),

under henvisning til udtalelse om Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om Handlingsplan for større energieffektivitet i Det Europæiske Fællesskab (CdR 270/2000 fin)(4),

under henvisning til udtalelse om Kommissionens grønbog: På vej mod en europæisk strategi for energiforsyningssikkerhed (CdR 38/2001 fin)(5),

under henvisning til forslag til Regionsudvalgets udtalelse (CdR 344/2002 rev.) vedtaget af Underudvalget for Bæredygtig Udvikling den 12. december 2002 (ordfører: Michèle Eybalin, medlem af regionalrådet for Rhône-Alpes (F/PSE) -

på den 49. plenarforsamling den 9. og 10. april 2003 (mødet den 9. april) enstemmigt vedtaget følgende udtalelse.

1. Regionsudvalgets synspunkter

1.1. Regionsudvalget udtrykker tilfredshed med, at Kommissionen er besluttet på med dette forslag at tilvejebringe en ramme, som i høj grad kan være med til at øge kraftvarmeproduktionens andel af den samlede elproduktion i EU, og som samtidig udgør et vigtigt skridt hen imod en mere rationel energiudnyttelse og hen imod nedbringelse af drivhusgasemissionerne.

1.2. Det understreger, at der må gøres en fælles og konsekvent indsats for at nå målet, som blev beskrevet i 1997 i meddelelsen om en fællesskabsstrategi til fremme af kombineret kraftvarmeproduktion og til fjernelse af hindringerne for udvikling af den, nemlig en fordobling af kraftvarmeproduktionens andel fra 9 % i 1994 til 18 % i 2010.

1.3. Regionsudvalget understreger, at kraftvarmeproduktion, som er et integrerende element i Fællesskabets strategi, også er et væsentligt element i bekæmpelsen af klimaændringer, hvilket er nødvendigt for at kunne overholde Kyoto-forpligtelserne.

1.4. Det understreger, at kraftvarmeproduktion skulle kunne nedbringe drivhusgasemissionerne med mindst 65 Mt CO2 (jf. Kommissionens meddelelse om European Climate Change Programme), bl.a. i kraft af nogle konkurrencedygtige omkostninger.

1.5. Det opfordrer Kommissionen til som led i den europæiske strategi for energiforsyningssikkerhed at styrke kontrollen med energiefterspørgslen, i hvilken forbindelse kraftvarmeproduktion kan yde et væsentlig bidrag.

1.6. Det understreger, at denne teknologi rummer et jobskabelsespotentiale, idet import af brændstoffer erstattes af en effektivere brændstofudnyttelse.

1.7. Regionsudvalget opfordrer Kommissionen og medlemsstaterne til snævert at inddrage regioner og lokale myndigheder i deres konkrete erfaringer. De medvirker ofte i forvaltningen og udviklingen af kraftvarmeproduktion via opførelse og vedligeholdelse af fjernvarmenet, som er af stor betydning for den territoriale samhørighed.

1.8. Det understreger, at det er nødvendigt at kræve nogle præcise tilsagn fra medlemsstaternes side og at bistå medlemsstaterne i deres valg af foranstaltninger, som kan gøre det muligt at opnå en bedre udnyttelse af det eksisterende kraftvarmeproduktionspotentiale, uden at der dog af den grund røres ved subsidiaritetsprincippet.

1.9. Det skal påpeges, at målet om udvikling af kraftvarmeproduktion ikke kan nås, hvis der fortsat består konkurrencemæssige handicap for denne lidet forurenende teknologi, fordi de eksterne omkostninger ved de traditionelle energiproduktionsmetoder ikke medregnes; de forskellige foranstaltninger, som der er sat ind med, eller som medlemsstaterne skal iværksætte, er således afgørende nødvendige på mellemlang sigt.

1.10. Sluttelig vurderer Regionsudvalget, at direktivforslaget ikke ligger på højde med de ovenfor anførte udfordringer. Der anføres ingen talmæssige målsætninger for kraftvarmeproduktion for de enkelte medlemsstater eller for EU. Man påtager sig ingen forpligtelser, og selve fremmeindsatsen skubbes i baggrunden til fordel for fremlæggelse af en metode til definering af kraftvarmeproduktion.

2. Regionsudvalgets henstillinger

2.1. Definition på kraftvarmeproduktion, effektivitetskriterier

2.1.1. Regionsudvalget erkender, at en korrekt og ensartet definition på kraftvarmeproduktion er en nødvendighed for at sikre de nødvendige primærenergigevinster, men understreger, at definitionen bør være så enkel, let at forstå og fleksibel som muligt.

2.1.2. Udvalget henstiller, at man for at sondre mellem el fremstillet ved kraftvarmeproduktion og el fra kondensation benytter PROTERMO-metoden, som allerede anerkendes af aktørerne og de sagkyndige.

2.1.3. Udvalget henstiller, at der fastsættes én enkelt tærskel for det samlede udbytte ved kraftvarmeproduktion, som skal undergå en udvikling over tid, under hensyntagen til forbedringen af de teknologier, som findes på markedet.

2.1.4. Med en korrekt og ensartet definition på kraftvarmeproduktion er det uvæsentligt at fastlægge nationale referenceværdier for effektiviteten af den adskilte produktion af varme og el. Det er altså desto vigtigere at benytte en metode, hvor man sammenligner kraftvarmeproduktion med den adskilte produktion på EU-plan.

2.1.5. Udvalget har sine tvivl om Kommissionens definition på "nyttevarme", som omfatter en teknisk og en økonomisk dimension, og anmoder om at få begrebet "økonomisk begrundet" nærmere belyst.

2.1.6. En underinddeling i "industriel kraftvarme" "opvarmningskraftvarme" og "landbrugskraftvarme" er overflødig på baggrund af det forelagte forslag om en Protermo-definition på kraftvarme.

2.1.7. Udvalget udtrykker tilfredshed med, at der identificeres kraftvarmeproduktionsenheder af beskeden størrelse, fordi brugen af disse moduler kræver en særlig udviklingsstøtte.

2.1.8. Regionsudvalget anser det for uheldigt, at man kun vil støtte kraftvarmeproduktion inden for en effekttærskel på under 50 MW, da dette vil gøre det vanskeligt at mobilisere det betydelige potentiale i industrisektoren; støtten kunne i stedet gradueres efter effekten og via en differentiering af foranstaltningerne (direkte støtte, afgiftsfritagelser eller garantifond for investeringer i industrien).

2.1.9. Udvalget udtrykker tilfredshed med Kommissionens forslag om at fremme kraftvarmeproduktion for alle former for brændstoffer, men ser gerne, at der gøres en særlig, konsekvent indsats for at udbygge kraftvarmeproduktion ved brug af vedvarende energikilder, eksempelvis træ.

2.2. Oprindelsesgaranti

2.2.1. Regionsudvalget støtter Kommissionen i dens ønske om at påbyde medlemsstaterne, at der som en forudsætning for effektiv markedsføring af elektricitet opnået ved kraftvarmeproduktion indføres en ordning med oprindelsesattestering, som endvidere skal gøre det muligt at opnå den nødvendige gennemsigtighed, således at forbrugeren kan foretage sit valg.

2.2.2. Udvalget opfordrer Kommissionen til i direktivet at medtage nærmere oplysninger for at sikre ensartethed i medlemsstaternes adfærd med hensyn til oprindelsesgaranti og definitionen på kraftvarmeproduktion.

2.3. Nationale potentialer

2.3.1. Regionsudvalget understreger, at det er nødvendigt, at det sammen med det foreslåede direktiv kræves ikke blot, at medlemsstaterne fastsætter obligatoriske relevante målsætninger i forbindelse med det overordnede mål om 18 % i 2010, men også at direktivet effektivt formår at supplere og understøtte allerede eksisterende støttetiltag på nationalt plan.

2.3.2. Udvalget fremhæver det nødvendige i, at det henstilles til medlemsstaterne, at de inddrager de lokale og regionale myndigheder i fastsættelsen af nogle klare målsætninger og i fastlæggelsen af udviklingsstrategier, således at der kan tages hensyn til de forskellige områders specifikke forhold og behov.

2.3.3. Udvalget understreger, at de lokale og regionale myndigheder ikke råder over medlemsstaternes skattemæssige midler, men at de kan fremme anvendelsen af kraftvarmeproduktion i de infrastrukturer, som de er herre over (svømmehaller, hospitaler, store kontorejendomme osv.), og i deres politik for fysisk planlægning.

2.3.4. Udvalget henstiller, at der ved opstillingen af potentialet for kraftvarmeproduktion på nationalt og regionalt plan identificeres grupper af anlæg alt efter størrelse, og at der lægges særlig vægt på mindre anlægs potentiale.

2.4. Støtteordninger

2.4.1. Regionsudvalget erkender, at forudsætningerne for vedtagelse af en afgørelse om EF-bestemmelser vedrørende støtteinstrumenter til kraftvarmeproduktion endnu ikke er tilstede.

2.4.2. Efter Regionsudvalgets mening haster det med at få præciseret, hvorledes Kommissionen fremover vil formulere samspillet mellem direktiv, rammen for miljøstøtte og bekendtgørelser, og hvorledes man vil stille sig til evalueringskriterier (gennemsigtige og med hovedvægten på den praktiske indsats), som skal give et kendskab til de støttetiltag, som skal træffes i overensstemmelse med EF-lovgivningen.

2.4.3. Udvalget mener (således som det er blevet bekræftet for nylig i en dom afsagt af EF-Domstolen), at det udtryk, der anvendes i EF-traktaten, begrænser støttebegrebet til bistand, som stammer direkte eller indirekte fra statslige ressourcer og dermed skaber de forudsætninger, som er nødvendige for, at prisfastsættelsessystemer, der omfatter en lovbestemt købs- og prisforpligtelse, ikke underkastes forbuddet mod statsstøtte.

2.4.4. Regionsudvalget konstaterer, at de skattelettelser, som hver enkelt medlemsstat træffer afgørelse om, kan ydes til elfremstilling ved kraftvarmeproduktion, således at man kan øge denne produktionsforms relative betydning set i forhold til den samlede produktion.

2.4.5. Udvalget gør gældende, at en kvoteforpligtelse, som pålægges af hensyn til miljøbeskyttelse i forbindelse med indkøb af elektricitet fra kraftvarmeproduktion, ikke udgør en direkte eller indirekte prisstøtteforanstaltning.

2.4.6. Udvalget understreger, at det er nødvendigt at undgå, at de nationale støtteordninger som følge af manglende harmonisering benyttes i alt for stor udstrækning i samhandelen mellem medlemsstaterne.

2.4.7. Lokale og regionale myndigheder, som har beføjelser til at eje eller drive kraftvarmeværker, og som overholder definitionen, kan udnytte den producerede el. De støtteforanstaltninger, som skal iværksættes, vil gøre det muligt for de lokale og regionale myndigheder at deltage på dette område.

2.5. Spørgsmål vedrørende elforsyningsnettet

2.5.1. Regionsudvalget bekræfter, at medlemsstaterne skal påse, at de tekniske regler og driftskravene med hensyn til tilslutning både til transmissionsnettene og distributionsnettene udformes ud fra nogle objektive bestemmelser, som skal bringes til offentlighedens kendskab, og hvori der skal tages hensyn til anlæggenes størrelse.

2.6. Administrative procedurer

2.6.1. Udvalget anser det for nødvendigt, at medlemsstaterne styrker deres indsats for så vidt muligt at mindske de administrative hindringer for udvikling af kraftvarmeproduktion, og ser med tilfredshed på Kommissionens rolle som en kritisk medspiller.

2.6.2. Det er vigtigt at indføre og forenkle reglerne for finansiering i medlemsstaterne, så udvikling af kraftvarmeproduktion muliggøres; der tænkes eksempelvis på systemet med tredjemand som investor samt leasing.

2.7. Frister for omsættelse og visse andre spørgsmål

2.7.1. Det bemærkes, at hvis direktivet træder i kraft så snart som muligt, vil det kunne fremme udviklingen af el fra kraftvarmeproduktion i EU. Dette vil ikke blot blive til fordel for medborgerne, men også for erhvervslivet, idet sektorerne for fremstilling af udstyr til kraftvarmeproduktion vil få en dynamisk impuls, hvilket vil få positive virkninger for arbejdsmarkedet.

2.7.2. Udvalget støtter Kommissionens bestræbelser på at mobilisere programmet "Intelligent energi for Europa" med henblik på at fremme både forsknings-, udviklings- og demonstrationsprojekter og en konkret og effektiv udnyttelse af kraftvarmeproduktion.

2.7.3. Endelig understreger Regionsudvalget, at det er nødvendigt, at direktivets vedtagelse følges op, således at der kan træffes de foranstaltninger, der måtte være nødvendige, hvis resultaterne udebliver.

Bruxelles, den 9. april 2003.

Albert Bore

Formand for

Regionsudvalget

(1) EFT C 180 af 11.6.1998, s. 34.

(2) EFT C 57 af 29.2.2000, s. 81.

(3) EFT C 22 af 24.1.2001, s. 27.

(4) EFT C 144 af 16.5.2001, s. 17.

(5) EFT C 107 af 3.5.2002. s. 3.